钦定古今图书集成/理学汇编/字学典/第090卷 > 《酬德相论书》沈辽
## 钦定古今图书集成/理学汇编/字学典/第090卷 > 《酬德相论书》沈辽

野舍老馀生，雅尚今已惬。不逃世忧患，馀事寄巾蹀。
行寻青山转，坐对青山叠。欲随白云去，傥与幽人接德相屡相过，老夫宁足蹑。由来废井水，不如长剑铗。
往往论书法，轩轩两目睫。中郎石经在，元常表军捷。
汉魏多传人，至宋有遗帖。唐室初最盛，渐衰自中叶。
欧虞缅谁嗣，颜柳何足躐。篆籀昔难工，草圣谁敢辄。
巨山作《散隶》，雄古掀龙鬣。贞观喜飞白，凌厉腾春蝶。
岂特谿神观，直可祛鬼魇。古人有所寓，天性难必协。
所志有小大，其才有勇怯。或惮懦文雅，或轩昂豪侠。
或转战鞍马，或驱驰弋猎。或发于止谏，或得于讼牒。
或奋夺床陛。或造成裓褶。或为神所追，或自势所劫。
或醉以贾祸，或诈以行谍。或习于娱“乐，或劳于呿嗋。
有灿如文锦，有劲如金𬂩。有倚如戈锋，有点如山嶪。
有𩧫或如波，有媚或如靥。或腾如烟霏，或落如鸟跕。
渊妙欲飞动，拙恶愧偏擫。当寝或不寐，当昼亦忘馌。
有誉终甚微，或毁则群嗫。为功有不至，考古安能厌。
十年幸能就，万金毫岂浥。金玉敷卷轴，龙蛇閟箱笈。
是惟小夫技，宁当丈夫业。”